Egypti / Miehiin kohdistuva kunniaväkivalta

Egypt / Male victims of honor violence

**Kysymykset**

1. Kohdistuuko miehiin Egyptissä kunniaan liittyvää väkivaltaa? Jos kohdistuu, mistä syystä ja minkälaista?

2. Onko aikuisena ulkomaalaisten ottovanhempien ottaminen perheen/suvun/heimon kunnian vastaista Egyptissä ja erityisesti Etelä-Egyptissä? Voiko tällainen olla syy kunniaväkivallalle/kunniamurhalle?

3. Voiko mies, jota uhkaa kunniaväkivalta perheen ja/tai suvun taholta, saada Egyptin viranomaisilta apua ja suojelua tätä uhkaa vastaan?

***Questions***

1. Are men in Egypt targeted with honor-based violence (HBV)? If so, for what reason and what kind of honor-based violence are men targeted with?

2. Is an adult adoption by foreign foster parents against the honor of a family/extended family/tribe in Egypt and specifically in South Egypt? Could this be a reason for honor violence/honor killing?

3. Is assistance or protection from Egyptian state authorities available for a man who is threatened by familial honor violence?

### 1. Kohdistuuko miehiin Egyptissä kunniaan liittyvää väkivaltaa? Jos kohdistuu, mistä syystä ja minkälaista?

Aihetta käsittelevässä tutkimuskirjallisuudessa kunniaan liittyvä väkivalta kuvataan usein erityisesti naisiin kohdistuvaksi väkivallaksi, jonka taustalla on ajattelu, jossa tietyistä, etenkin seksuaalisuutta rajoittavista normeista poikkeaminen naisen osalta koetaan perheen kunniaa uhkaavaksi. Normin rikkominen voi johtaa pahimmillaan naisen surmaamiseen (ns. kunniamurha).[[1]](#footnote-1) Niin ikään useammassa lähteessä kunniaan liittyvää väkivaltaa Egyptissä käsitellään erityisesti naisiin liittyvänä väkivallan muotona.[[2]](#footnote-2)

Yleensä ottaen kunniaväkivaltaa kohdistuu kuitenkin naisten lisäksi myös miehiin.[[3]](#footnote-3) Tutkija May Abu Jaber kuvaa, kuinka ns. kunniaväkivalta liittyy naisten seksuaalisuuden kontrolliin, ja erilaiset yhteiskunnalliset instituutiot sekä perhe ja/tai heimo rankaisevat naisia ja joissain tapauksissa myös miehiä, jotka rikkovat tai joiden uskotaan rikkoneen asetettuja soveliaisuuden normeja. Abu Jaberin mukaan miespuoliset kunniaväkivallan uhrit ovat esimerkiksi homoseksuaaleja miehiä tai miehiä, jotka vaikuttavat ”liian feminiineiltä” tai jotka eivät vaadi oikeuksiaan ”oikeiden miesten” tavoin tai jotka haastavat vanhemman miespuolisen henkilön auktoriteetin.[[4]](#footnote-4) Tutkija Mohammad Idriss kuvaa, kuinka kunniaväkivallan miespuoliset uhrit on ohitettu akateemisessa tutkimuksessa. Hänen mukaansa miehiin voi kohdistua kunniaväkivaltaa tai heidät voidaan pakottaa avioliittoon, mikäli he haastavat käyttäytymisellään ”patriarkaalisen ideologian” eli ovat esimerkiksi homoseksuaaleja tai heidän nähdään käyttäytyvän kurittomasti tai liian ”länsimaalaisesti”.[[5]](#footnote-5)

Tutkija Mariel Leonard esittää väitöstyössään[[6]](#footnote-6) että kunniamurhat eivät ole pelkästään naisiin kohdistuvan väkivallan muoto, vaan ne kohdistuvat myös miehiin, vaikkakin miesuhrit ovat harvinaisempia.[[7]](#footnote-7) Hänen mukaansa miesten kohdalla kunniamurhan tekijät ovat useimmiten heidän puolisonsa perheen edustajia (63,6 % tapauksista) tai muita yhteisön jäseniä (19,0 % tapauksista). Oman perheen tai suvun jäsenet olivat Leonardin analyysin perusteella tekijänä 17,4 % tapauksista.[[8]](#footnote-8) Leonardin analyysin perusteella tyypillinen tilanne, jossa miespuolinen henkilö joutuu kunniaväkivallan uhriksi, koskee tilannetta, jossa pariskunnan kummakin osapuolen kimppuun hyökätään, koska parisuhde nähdään sopimattomana.[[9]](#footnote-9) Lähes kaikki Leonardin analysoimat tapaukset (93,40 %), joissa uhrina oli mies, liittyivät seksuaalisesti sopimattomaan käytökseen mukaan lukien luvattomat parisuhteet, pettäminen, avioliiton ulkopuoliset lapset ja raiskaukset.[[10]](#footnote-10) Myös toisen tutkimuksen[[11]](#footnote-11) mukaan suurin osa miespuolisista kunniamurhien uhreista tapettiin miehen naisystävän tai puolison perheen toimesta, koska liittoa ei pidetty sopivana.[[12]](#footnote-12)

**Egypti**

Tätä vastausta varten ei löydetty tarkempaa tutkimus- tai tilastotietoa miehiin kohdistuvasta kunniaväkivallasta nimenomaisesti Egyptiä koskien. On huomattava, että niin kutsuttu kunniaväkivalta on perinteisesti ymmärretty erityisesti naisia ja heidän seksuaalista käyttäytymistään koskevaksi ilmiöksi,[[13]](#footnote-13) minkä takia miehiin kohdistuva kunniaväkivalta voi jäädä tunnistamatta.

Käytettävissä olevista lähteistä löytyy joitakin Egyptiä käsitteleviä uutisia sellaisesta miehiin kohdistuvasta väkivallasta, jonka taustamotiivina on miehen sopimattomaksi katsottu seksuaalinen käytös:

* Vuoden 2021 maaliskuussa kolme miestä pidätettiin naisen kuolemaan johtaneessa tapauksessa Kairossa. Naisen vuokranantaja sekä kaksi ovimiestä olivat rynnänneet naisen asuntoon, koska naisella oli asunnossaan miespuolinen vieras. Miehet hyökkäsivät väkivaltaisesti naisen sekä tämän miespuolisen vieraan kimppuun. Nainen tippui asunnon parvekkeelta ja kuoli.[[14]](#footnote-14) Verkkomedia Egyptian Streets raportoi, että viranomaisten mukaan miehet olivat kiduttaneet miespuolista vierasta sitomalla hänet ja hakkaamalla häntä muun muassa kepeillä.[[15]](#footnote-15)
* Verkkomedia The Cairo Post uutisoi vuoden 2013 marraskuussa, kuinka Zeneyan kylässä Ylä-Egyptin[[16]](#footnote-16) Luxorissa nuori sulhanen tapettiin vaimon veljien toimesta, koska he olivat saaneet tietää parin harrastaneen esiaviollista seksiä.[[17]](#footnote-17)
* Etnisiin ja uskonnollisiin vähemmistöryhmiin erikoistunut kansainvälinen ihmisoikeusjärjestö Gesellschaft für bedrohte Völker raportoi vuoden 2011 syyskuussa kuinka Kairossa musliminaisen ja koptikristityn miehen välinen liitto oli aiheuttanut konfliktin perheiden välillä, ja muslimiperhe oli vaatinut nuoren parin tappamista naisen kunnian palauttamiseksi. Naisen isä kieltäytyi tappamasta pariskuntaa, minkä seurauksena serkku tappoi isän, minkä seurauksena serkku tapettiin. Konflikti eskaloitui lähteen mukaan lopulta niin, että 4000 muslimia hyökkäsi koptikristittyjen yhteisöä vastaan ja poltti kirkon ja taloja.[[18]](#footnote-18)

Lisäksi kristillinen verkkomedia Christian Post uutisoi vuoden 2019 lokakuussa, että muslimimiehen käännyttyä kristityksi Egyptissä hänen perheensä tappoi hänet. Tiedon lähteeksi mainitaan International Christian Concern -järjestö (ICC). Artikkelissa sanotaan, että ICC:n mukaan julkinen tieto henkilön kääntymisestä voi johtaa kunniamurhaan.[[19]](#footnote-19)

Sukupuoli- ja seksuaalivähemmistöjen edustajiin kohdistuu Egyptissä väkivaltaa perheen taholta, mikä voidaan nähdä kunniaväkivallan muotona. Sukupuoli- ja seksuaalivähemmistöön kuuluvien tilannetta ja heihin kohdistuvia oikeudenloukkauksia Egyptissä on käsitelty Maahanmuuttoviraston maatietopalvelun maatietovastauksessa ”Seksuaali- ja sukupuolivähemmistöt Egyptissä”[[20]](#footnote-20).

### 2. Onko aikuisena ulkomaalaisten ottovanhempien ottaminen perheen/suvun/heimon kunnian vastaista Egyptissä ja erityisesti Etelä-Egyptissä? Voiko tällainen olla syy kunniaväkivallalle/kunniamurhalle?

Tätä vastausta varten ei löydetty tietoa tapauksista, joissa henkilö olisi ottanut ulkomaalaiset ottovanhemmat ja tämän seurauksena häneen olisi kohdistettu kunniaväkivaltaa Egyptissä. Naisiin liittyen kunniaväkivallan on arvioitu olevan yleisempää maaseudulla[[21]](#footnote-21) ja Ylä-Egyptissä eli Etelä-Egyptissä.[[22]](#footnote-22) Yleisesti miehiin kohdistuvaa kunniaväkivaltaa käsitellessään Abu Jaber mainitsee, että perheen vanhemman miehen auktoriteetin haastaminen voi toimia motiivina kunniaväkivallalle,[[23]](#footnote-23) ja toisaalla tutkijoiden Andrea Büchlerin ja Eveline Kayassehin kasvattilapsia ja adoptiota (*fostering and adoption*) islamilaisessa laissa käsittelevässä artikkelissa kuvataan, kuinka erityisesti isyyden (*paternal tie*) merkitys on yhteiskunnallisesti keskeinen.[[24]](#footnote-24)

Islamilaisessa kulttuurissa sukujuurilla on merkittävä asema, ja useiden lähteiden mukaan virallinen adoptio Egyptissä ei ole sallittua ainakaan muslimeille.[[25]](#footnote-25) Büchlerin ja Kayassehin mukaan esimerkiksi islamilaisen lain oppineet yleisesti näkevät, että islam ei salli uusien pysyvien perhesiteiden luomista adoption kautta. Lähteen mukaan ”keinotekoisten” perhesiteiden ei nähdä sopivan yhteen sellaisen systeemin kanssa, joka painottaa selkeitä sukulinjoja keskeisenä osana perinteistä, patriarkaalista yhteiskuntaa.[[26]](#footnote-26) Lähteiden perusteella kasvattilasten ottaminen on mahdollista, mutta tarkempiin käytänteisiin liittyy epäselvyyksiä. Esimerkiksi al-Arabiya-lehden maaliskuussa 2021 julkaistun artikkelin mukaan egyptiläiset voivat ottaa kasvattilapsia (*foster child*), mutta eivät antaa kasvattilapselle sukunimeään tai tehdä hänestä perillistä,[[27]](#footnote-27) kun taas esimerkiksi syyskuussa vuonna 2020 uutisoitiin, kuinka arvovaltainen islamilainen oppi- ja tiedeinstituutio al-Azhar hyväksyi, että kasvattivanhemmat voivat antaa kasvattilapsille, joiden vanhempia ei tiedetä, oman sukunimensä. Aiemmin instituutio oli uutisen mukaan kieltäytynyt hyväksymästä toimintatapaa, koska nimen antaminen muistuttaisi liikaa adoptiota.[[28]](#footnote-28) Büchler ja Kayasseh kirjoittavat, että Egyptin lain mukaan kasvattilapseksi voi ottaa aviottoman lapsen, hylätyn lapsen, lapsen, joka on menettänyt vanhempansa ja jonka vanhempia ei voida paikallistaa tai lapsen, jonka vanhemmat eivät pysty pitämään lapsestaan huolta.[[29]](#footnote-29)

Ulkomaalaisiin adoptioihin liittyen uutisoitiin vuonna 2009, kuinka kaksi kristittyä amerikkalaisegyptiläistä pariskuntaa oli tuomittu vankeuteen Egyptissä, koska he olivat yrittäneet laittomasti adoptoida ja viedä lasta pois Egyptistä. Uutislähteiden mukaan, vaikka periaatteessa kristittyjä ei koske islamilainen adoptiokielto, adoptio on myös kristityille erittäin vaikeaa. Ainakin toinen pariskunnista oli yrittänyt viedä kristillisestä orpokodista adoptoidut kaksoset maasta väärennetyillä papereilla. Heitä syytettiin ihmiskaupasta ja ihmissalakuljetuksesta.[[30]](#footnote-30) Reutersin haastatteleman asianajajan mukaan Egyptin valtion reaktioon olisi voinut vaikuttaa se, että se pelkää, että muslimilapsia annettaisi adoptoitavaksi kristityille, minkä seurauksena lapsestakin tulisi kristitty.[[31]](#footnote-31) Syksyllä 2009 Reuters uutisoi, että myös kolmas pariskunta oli tuomittu, mutta he olivat paenneet maasta.[[32]](#footnote-32)

### 3. Voiko mies, jota uhkaa kunniaväkivalta perheen ja/tai suvun taholta, saada Egyptin viranomaisilta apua ja suojelua tätä uhkaa vastaan?

Käytettävissä olevista lähteistä ei löytynyt miehiin kohdistuvaan kunniaväkivaltaan liittyen tietoa viranomaissuojelusta tai -avusta.

Yleisesti ottaen katsotaan, että egyptiläisviranomaisten kyky valvoa lakien noudattamista on puutteellinen.[[33]](#footnote-33) Bertelsmann Stiftungin mukaan korruptio on läsnä kaikilla egyptiläisen elämän osa-alueilla, ja se heikentää lakien noudattamisen valvomista.[[34]](#footnote-34) Freedom Housen mukaan oikeuslaitosta käytetään poliittisiin tarkoituksiin, ja viranomaisten puuttuminen merkittäviin yhteisöllisiin ja sosiaalisiin ongelmiin kuten kotiväkivaltaan, seksuaaliseen häirintään ja tyttöjen sukuelinten silvontaan on esteellistä muun muassa viranomaisten väärinkäytösten ja puutteellisen todistajasuojelun takia,[[35]](#footnote-35) ja esimerkiksi Human Rights Watchin mukaan poliisi ja turvallisuusviranomaiset syyllistyvät laajamittaisiin väärinkäytöksiin eri kansalaisyhteiskunnan toimijoita kohtaan.[[36]](#footnote-36) Egyptin viranomaisia on niin ikään kritisoitu siitä, etteivät ne suhtaudu riittävän hyvin kunniaväkivaltaan.[[37]](#footnote-37) Esimerkiksi toimittaja Robert Fisk kirjoittaa artikkelissaan naisiin kohdistuvasta kunniaväkivallasta Egyptissä, että egyptiläistuomarit voivat jopa ohittaa lain, kun kyseessä on perheen sisäiset murhat. Hänen haastattelemansa egyptiläisen naisten oikeuksien järjestön CEWLA:n edustajan mukaan erityisesti Ylä-Egyptin tuomarit ovat lieviä tuomioissaan.[[38]](#footnote-38) CEWLA:n mukaan Egyptin rikoslain artiklaa 17 on käytetty lievempien tuomioiden antamiseksi naisiin kohdistuvissa väkivalta- ja kunniaväkivaltatapauksissa.[[39]](#footnote-39) Lähteistä ei käy ilmi, onko lakia käytetty lieventämään tuomioita miehiin kohdistuvissa kunniaväkivaltatapauksissa.

Seksuaali- ja sukupuolivähemmistöihin kuuluvia henkilöitä kuten homoseksuaaleja miehiä kohtaan on kohdistettu viranomaisten toimesta oikeudenloukkauksia.[[40]](#footnote-40)

## Lähteet

Ahram Online 26.7.2020. *Finding new families*. <https://english.ahram.org.eg/NewsContent/50/1208/375057/AlAhram-Weekly/Features/Finding-new-families.aspx> (käyty 18.5.2022).

The Arab Weekly 4.9.2020. *Al-Azhar allows children to take names of foster families.* <https://thearabweekly.com/al-azhar-allows-children-take-names-foster-families> (käyty 18.5.2022).

Al-Arabiya 3.3.2021. *Egypt’s fostering campaign helps thousands of orphans find homes*. <https://english.alarabiya.net/features/2021/03/03/Egypt-s-fostering-campaign-helps-thousands-of-orphans-find-homes> (käyty 18.5.2022).

Abu Jaber, May 2011. “Murder with Impunity: The Construction of Arab Masculinities and Honor Crimes”. *Al-Raida issue 131-132, Fall/Winter 2010-2011, pp. 38-45.* Saatavilla: <http://alraidajournal.com/index.php/ALRJ/issue/view/4> (käyty 16.5.2022).

Bertelsmann Stiftung 2022. *BTI 2022 Country Report – Egypt.* Gütersloh: Bertesmann Stiftung. Saatavilla: <https://bti-project.org/fileadmin/api/content/en/downloads/reports/country_report_2022_EGY.pdf> (käyty 18.5.2022).

Büchler, Andrea & Schneider Kayasseh, Eveline 2018. “Fostering and Adoption in Islamic Law - Under Consideration of the Laws of Morocco, Egypt, and the United Arab Emirates”. *Electronic Journal of Islamic and Middle Eastern Law (EJIMEL), 6:31-56.* Saatavilla: <https://www.zora.uzh.ch/id/eprint/157736/> (käyty 18.5.2022).

The Cairo Post 20.11.2013. *Newlywed shot dead over premarital relations with wife*. Saatavilla Internet Archiven kautta: [https://web.archive.org/web/20140314043924/http://thecairopost.com/news/40278/news/newlywed-shot-dead-over-premarital-relations-with-wife](https://web.archive.org/web/20140314043924/http%3A//thecairopost.com/news/40278/news/newlywed-shot-dead-over-premarital-relations-with-wife) (käyty 16.5.2022).

CEWLA (Centre for Egyptian Women’s Legal Assistance)

2005. “‘Crimes of honour’ as violence against women in Egypt”. Teoksessa: *‘Honour’: Crimes, Paradigms, and Violence Against Women*. Welchman, Lynn; Hossain, Sara (toim.). Zed Books, New York, s. 137–159.

05/2005. *Honor Killing in Egypt.* <https://www.un.org/womenwatch/daw/egm/vaw-gp-2005/docs/experts/khafagy.honorcrimes.pdf> (käyty 17.5.2022).

Chesler, Phyllis 2010. “Worldwide Trends in Honor Killings”. *Middle East Quarterly Spring 2010, Volume 17: number 2, pp. 3–11*. Saatavilla: <https://www.meforum.org/2646/worldwide-trends-in-honor-killings> (käyty 16.5.2022).

Christian Post 13.10.2019. *Egypt: Christian convert murdered by Muslim family over Facebook post*. <https://www.christianpost.com/news/egypt-christian-convert-murdered-by-muslim-family-over-facebook-post.html> (käyty 16.5.2022).

DFAT (Australian Government Department of Foreign Affairs and Trade) 17.6.2019. *DFAT Country Information Report Egypt*. <https://www.dfat.gov.au/sites/default/files/country-information-report-egypt.pdf> (käyty 17.5.2022).

Egyptian Streets 15.3.2021. *Egypt Refers Three Men to Criminal Trial for Death of Woman Over ‘Male Visitor’*. <https://egyptianstreets.com/2021/03/15/egypt-refers-three-men-to-criminal-trial-for-death-of-woman-over-male-visitor/> (käyty 16.5.2022).

Freedom House 2022. *Freedom in the World 2022. Egypt.* <https://freedomhouse.org/country/egypt/freedom-world/2022> (käyty 18.5.2022).

GfbV-International (Gesellschaft für bedrohte Völker-International) 3.9.2011. *At least 39 Copts have died violent deaths because of their faith since January 2011.* <https://www.gfbv.de/en/news/at-least-39-copts-have-died-violent-deaths-because-of-their-faith-since-january-2011-5067/> (käyty 16.5.2022).

Human Rights Watch

2022. *World Report 2022: Egypt*. <https://www.hrw.org/world-report/2022/country-chapters/egypt> (käyty 18.5.2022).

4.3.2015. *Egypt: Small Forward Steps on Child Rights*. <https://www.hrw.org/news/2015/03/04/egypt-small-forward-steps-child-rights> (käyty 19.5.2022).

Idriss, Mohammad 2021. ”Abused by the Patriarchy: Male Victims, Masculinity, ‘Honor’-Based Abuse and Forced Marriages”. *Journal of Interpersonal Violence, February 2021*. Saatavilla: [https://doi.org/10.1177%2F0886260521997928](https://doi.org/10.1177/0886260521997928) (käyty 17.5.2022).

Independent/Fisk, Robert 9.9.2010. *Robert Fisk: The lie behind mass 'suicides' of Egypt's young women.* <https://www.independent.co.uk/voices/commentators/fisk/robert-fisk-the-lie-behind-mass-suicides-of-egypt-s-young-women-2074229.html> (käyty 17.5.2022).

Leonard, Mariel M. 2020. *Honor violence, Crimes d’honneur, Ehrenmorde: Improving the identification, risk assessment, and estimation of honor crimes internationally*. Saatavilla: <https://madoc.bib.uni-mannheim.de/55545/1/MLeonardDissertationFinal.pdf> (käyty 16.5.2022).

Maahanmuuttovirasto/maatietopalvelu 6.5.2022. ”Seksuaali- ja sukupuolivähemmistöt Egyptissä”. Saatavilla: Tellus-maatietoportaalista.

NBC News 15.5.2009. *U.S. Couple wanting to adopt on trial in Egypt*. <https://www.nbcnews.com/id/wbna30751818> (käyty 18.5.2022).

Reuters/Johnston, Cynthia

18.3.2009. *Let Christians adopt, Egypt baby trial lawyer says.* <https://www.reuters.com/article/us-egypt-babytrial-sb-idCATRE52H46520090318> (käyty 18.5.2022).

 17.9.2009. *Egypt court jails U.S. Couples over illegal adoptions.* <https://www.reuters.com/article/us-egypt-adoption-idUSTRE58G2M720090917> (käyty 18.5.2022).

Wahdan, Hend Mohamed 2021. “Honour Crimes in Egypt. An analysis of how value is created through language”. *Young Anthropology – Undergraduate Student Journal of Anthropology Vol. 3, pp. 32–36.*

Welchman, Lynn; Hossain, Sara 2005. “’Honour’, rights and wrongs”. Teoksessa: *‘Honour’: Crimes, Paradigms, and Violence Against Women*. Welchman, Lynn; Hossain, Sara (toim.). Zed Books, New York, s. 1–21.

Zaid, Mohamed. 2015. *The lenient treatment of honor crimes in Egypt* [Master's Thesis, the American University in Cairo]. AUC Knowledge Fountain. Saatavilla: <https://fount.aucegypt.edu/etds/169> (käyty 16.5.2022).

**Tietoja vastauksesta**

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

**Information on the response**

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Ks. esim. Welchman & Hossain 2005, 4–5; Zaid 2015, 3–4. [↑](#footnote-ref-1)
2. Ks. esim. CEWLA 2005, 137; Wahdan 2021, 32–34; Zaid 2015, 3–4. [↑](#footnote-ref-2)
3. Abu Jaber 2011, 38; Leonard 2020, 95–97; Idriss 2021, 3. [↑](#footnote-ref-3)
4. Abu Jaber 2011, 38. [↑](#footnote-ref-4)
5. Idriss 2021, 3, 7. Idrissin omassa tutkimuksessa hän tarkasteli 29 kunniaväkivallan uhria Iso-Britanniassa, joiden sukujuuret olivat useassa maassa Aasiassa, Lähi-idässä, Afrikassa ja Euroopassa. [↑](#footnote-ref-5)
6. Leonard analysoi väitöstyössään 211 kunniamurhatapausta useammasta eri maasta. Tapaukset koskevat sekä miehiä että naisia. Uhreja tapauksissa oli yhteensä 380. Miespuolisia uhreja oli 141 (joista 16 Lähi-idän ja Pohjois-Afrikan alueelta). Leonard 2020, 58 taulukko 3.1 ja 3.2. [↑](#footnote-ref-6)
7. Leonard 2020, 95–97. [↑](#footnote-ref-7)
8. Leonard 2020, 60. [↑](#footnote-ref-8)
9. Leonard 2020, 64–65. [↑](#footnote-ref-9)
10. Leonard 2020, 59–60 [↑](#footnote-ref-10)
11. Medialähteisiin perustuva analyysi, jossa tarkasteltiin 172 tapausta ja 230 uhria useasta eri maasta ml. Egypti. 7 % uhreista oli miehiä. [↑](#footnote-ref-11)
12. Chesler 2010. [↑](#footnote-ref-12)
13. Ks. esim. Welchman & Hossain 2005, 4–5; Zaid 2015, 3–4. [↑](#footnote-ref-13)
14. Wahdan 2021, 32; Egyptian Streets 15.3.2021. [↑](#footnote-ref-14)
15. Egyptian Streets 15.3.2021. [↑](#footnote-ref-15)
16. Ylä-Egyptillä viitataan useamman kuvernoraatin kattavaan alueeseen Niilin yläjuoksulla eli Etelä-Egyptissä. [↑](#footnote-ref-16)
17. The Cairo Post 20.11.2013. [↑](#footnote-ref-17)
18. GfbV-International 3.9.2011. [↑](#footnote-ref-18)
19. Christian Post 13.10.2019. Huom. alkuperäisen lähteen (International Christian Concern) uutista aiheesta ei enää löydy (16.5.2022). [↑](#footnote-ref-19)
20. Maahanmuuttovirasto/maatietopalvelu 6.5.2022. [↑](#footnote-ref-20)
21. DFAT 17.6.2019, 31. [↑](#footnote-ref-21)
22. CEWLA 05/2005, 7. [↑](#footnote-ref-22)
23. Abu Jaber 2011, 38. [↑](#footnote-ref-23)
24. Büchler & Kayasseh 2018, 32. [↑](#footnote-ref-24)
25. Büchler & Kayasseh 2018, 32, 48; al-Arabiya 3.3.2021; Ahram Online 26.7.2020; HRW 4.3.2015. [↑](#footnote-ref-25)
26. Büchler & Kayasseh 2018, 37. [↑](#footnote-ref-26)
27. Al-Arabiya 3.3.2021. [↑](#footnote-ref-27)
28. The Arab Weekly 4.9.2020. [↑](#footnote-ref-28)
29. Büchler & Kayasseh 2018, 50. [↑](#footnote-ref-29)
30. Reuters/Johnston 17.9.2009; NBC News 15.5.2009. [↑](#footnote-ref-30)
31. Reuters/Johnston 18.3.2009. [↑](#footnote-ref-31)
32. Reuters/Johnston 17.9.2009. [↑](#footnote-ref-32)
33. Bertelsmann Stiftung 2022, 12, 30; Freedom House 2022, Human Rights Watch 2022. [↑](#footnote-ref-33)
34. Bertelsmann Stiftung 2022, 12, 30. [↑](#footnote-ref-34)
35. Freedom House 2022. [↑](#footnote-ref-35)
36. Human Rights Watch 2022. [↑](#footnote-ref-36)
37. Esim. Independent/Fisk 9.9.2010; CEWLA 05/2005, 4. [↑](#footnote-ref-37)
38. Independent/Fisk 9.9.2010. [↑](#footnote-ref-38)
39. CEWLA 05/2005, 4. [↑](#footnote-ref-39)
40. Katso Maahanmuuttoviraston maatietopalvelun kyselyvastaus ”Seksuaali- ja sukupuolivähemmistöt Egyptissä”. Maahanmuuttovirasto/maatietopalvelu 6.5.2022. [↑](#footnote-ref-40)